Document ID: 32003R1949

Κανονισμός (ΕΚ) αριθ. 1949/2003 της Επιτροπής
της 3ης Νοεμβρίου 2003
για την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (ΕΚ) αριθ. 2176/2002 της Επιτροπής(2), και ιδίως το άρθρο 9 παράγραφος 1 στοιχείο α),
Εκτιμώντας τα ακόλουθα:
(1) Σύμφωνα με τη συνδυασμένη ονοματολογία, όπως ορίζεται στο παράρτημα Ι του κανονισμού (ΕΟΚ) αριθ. 2658/87, ορισμένες σάλτσες με βάση τα λαχανικά πρέπει να κατατάσσονται στην κλάση 2103 ενώ τα παρασκευασμένα ή διατηρημένα λαχανικά υπάγονται στο κεφάλαιο 20.
(2) Για να καταστεί ευκολότερος ο διαχωρισμός μεταξύ προϊόντων που πρέπει να κατατάσσονται στην κλάση 2103 και προϊόντων που υπάγονται στο κεφάλαιο 20, με τον κανονισμό (ΕΚ) αριθ. 288/97 της Επιτροπής, της 17ης Φεβρουαρίου 1997, για την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου σχετικά με τη δασμολογική και στατιστική ονοματολογία και το κοινό δασμολόγιο και την κατάργηση ορισμένων κανονισμών κατάταξης(3), εισήχθη η συμπληρωματική σημείωση 1 στο κεφάλαιο 21 της συνδυασμένης ονοματολογίας. Η εν λόγω συμπληρωματική σημείωση θέτει ένα κριτήριο διάκρισης το οποίο προβλέπει το πέρασμα των προϊόντων από τυποποιημένο κόσκινο μεταλλικού πλέγματος. Σύμφωνα με το κριτήριο αυτό, για να θεωρηθεί ένα προϊόν ως σάλτσα πρέπει ένα ελάχιστο ποσοστό 80 % κατά βάρος των συστατικών του να περνά από κόσκινο μεταλλικού πλέγματος.
(3) Σύμφωνα με την επεξηγηματική σημείωση της κλάσης 2103 του εναρμονισμένου συστήματος, μέρος Α, ο όρος "σάλτσες" περιλαμβάνει επίσης ορισμένα παρασκευάσματα, με βάση τα λαχανικά ή τα φρούτα, τα οποία είναι κατά κύριο λόγο σε μορφή υγρών, γαλακτωμάτων ή εναιωρημάτων, και ορισμένες φορές περιέχουν ορατά τεμάχια λαχανικών ή φρούτων. Τα παρασκευάσματα αυτά διαφέρουν από τα παρασκευασμένα ή διατηρημένα λαχανικά και φρούτα του κεφαλαίου 20 δεδομένου ότι χρησιμοποιούνται ως σάλτσες, τουτέστιν, ως συνοδευτικό τροφών ή στην παρασκευή ορισμένων πιάτων, αλλά δεν προορίζονται να καταναλώνονται από μόνα τους.
(4) Σήμερα παρουσιάζεται και διατίθεται στην αγορά ως σάλτσα ένας νέος τύπος σάλτσας με βάση τα λαχανικά, η οποία περιέχει ορατά και αναγνωρίσιμα τεμάχια λαχανικών ή φρούτων, αλλά της οποίας ένα ποσοστό κατώτερο από 80 % κατά βάρος των συστατικών της περνά από κόσκινο μεταλλικού πλέγματος. Δυνάμει της πρόσθετης σημείωσης 1 του κεφαλαίου 21 της συνδυασμένης ονοματολογίας, αυτός ο τύπος σάλτσας δεν μπορεί να θεωρηθεί ως σάλτσα υπαγόμενη στην κλάση 2103, ενώ σύμφωνα με την ονοματολογία του εναρμονισμένου συστήματος η κατάταξή της ως σάλτσα θα ήταν δυνατή(4).
(5) Επομένως, κρίνεται σκόπιμο και αναγκαίο να διαγραφεί η πρόσθετη σημείωση 1 του κεφαλαίου 21 της συνδυασμένης ονοματολογίας.
(6) Σημειώνεται ότι δεν κατέστη δυνατή η επίτευξη συμφωνίας όσον αφορά την τροποποίηση του κειμένου της κλάσης 2103 της ονοματολογίας του εναρμονισμένου συστήματος για την κατάταξη των σαλτσών ή όσον αφορά την προσαρμογή της πρόσθετης σημείωσης 1 του κεφαλαίου 21 της συνδυασμένης ονοματολογίας που έχει συσταθεί βάσει του εναρμονισμένου συστήματος.
(7) Ο κανονισμός (EΟΚ) αριθ. 2658/87 πρέπει, κατά συνέπεια, να τροποποιηθεί ανάλογα.
(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συμπληρωματική σημείωση 1 του κεφαλαίου 21 της συνδυασμένης ονοματολογίας που περιέχεται στο παράρτημα Ι του κανονισμού (ΕΟΚ) αριθ. 2658/87 καταργείται.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Νοεμβρίου 2003.

Labels: 3